‘Word wakker, mamma is hier’; tiener in koma ná motorfietsongelukDeacon du Plessis is ernstig beseer nadat hy met sy Honda Fireblade-motorfiets in ’n botsing betrokke was. (Foto: Verskaf) ’n Gr. 11-leerder aan die Hoër Tegniese Skool (HTS) Witbank in Mpumalanga is tans in ŉ kunsmatige koma nadat hy die afgelope naweek ernstig in ’n motorfietsongeluk beseer is. Deacon du Plessis (17), ’n kranige potspelspeler, het Vrydagaand by ’n vriend oorgeslaap nadat hulle vir ŉ potspelligawedstryd wat Sondag plaasgevind het, geoefen het. Du Plessis het provinsiale kleure in dié sportsoort en was besig om vir die Suid-Afrikaanse kampioenskap in die Wes-Kaap later vanjaar voor te berei. Volgens sy ma, Joy, was Deacon Saterdag omstreeks 10:00 op pad huis toe toe ŉ motor glo in Monastraat in eMalahleni ingedraai en teen Deacon se Honda Fireblade-motorfiets gebots het. “Hy is tans in die Witbank-staatshospitaal waar hy baie goeie versorging kry. Sy regterbeen is bokant die knie gebreek en hy ondergaan vandag ŉ operasie. Deacon se motorfiets ná die ongeluk. (Foto: Verskaf) “Dokters gaan penne insit en moet ook ’n groot oop wond aan die been skoonmaak. “Ek kan nie genoeg dankie sê vir alles wat die dokters en verpleegsters vir hom doen nie.” Du Plessis sê haar seun is tans onder verdowing en dat daar nog swelling op sy brein is. “Hy kry voeding deur pype en daar is ook pype in sy mond wat sy longe en asemhaling stabiel hou. “Hy het gister vir die derde keer bloed ontvang. Sy bloeddruk was baie laag, maar was Woensdagaand stabiel.” Volgens Du Plessis het Deacon ook skade aan sy niere opgedoen waarvoor hy tans medikasie ontvang. Dokters het hom egter Woensdag van spierverslappingsmedikasie afgehaal waarna hy sy groottoon en hand beweeg het. “Voordat ek geloop het, het die dokter sy hand op Deacon se bors gesit en gesê hy moet wakker word want ‘Mamma is hier’. Toe lig hy sy hele linkerskouer op – dit het vir my so baie beteken.” Du Plessis sê hulle weet in dié stadium nie of Deacon permanente skade opgedoen het nie en sal moet wag tot hy wakker word. Deacon is ’n gr. 11-leerder aan die HTS Witbank en ’n kranige potspeler. (Foto: Verskaf) “Ons weet wel dat sy been lank gaan neem om te herstel en dat hy onder meer fisioterapie sal moet kry. Mense van oor die land bid egter so hard saam met my vir Deacon se herstel en ek glo dat God besig is om my kind 100% te genees. “Ons kry ook geweldig baie ondersteuning van sy skool.” Du Plessis sê daar is geen woorde om te beskryf wat deur ’n ma se kop gaan as jy hoor jou kind was in ’n ongeluk betrokke nie. “Ons kinders is ons hartklop en myne het beslis ’n hele paar ritmes verloor. “Toe ek hom daar sien lê en sien hoe hulle sy klere afsny, was ek histeries in my binneste. Daar was baie bloed wat ook by sy neus, mond en regteroor uitgeloop het. Deacon as sewejarige. (Foto: Verskaf) “Ek het net begin bid want daar was niks anders wat ek kon doen nie. Ek het nog nooit in my lewe so magteloos gevoel nie.” Du Plessis sê Deacon het as sewejarige begin motorfiets ry en dat sy ysterperd sy trots en passie was. Die voorval is by die polisie aangemeld en die gesin het reeds ’n saaknommer ontvang. Die polisie het egter nog nie op Maroela Media se navraag reageer nie. Dit is in dié stadium onduidelik of iemand vir die ongeluk aanspreeklik gehou gaan word.